Axinaea affinis

Ti Axinaea affinis ket ti sebbangan ti kayo iti pamilia ti Melastomataceae. Daytoy ket patneng kadagiti kabambantayan a rehion ti Andes iti Abagatan nga Amerika iti Peru ken Ecuador.  Ti patneng a habitatna ket dagiti subtropikal wenno tropikal a nadam-eg a bakir ti bantay.

Deskripsion 
Ti Axinaea affinis ket ti maysa a dakkel a bassit a mula wenno bassit a kayo. Dagiti inploressensia ket dagiti terminal a panikula dagiti sabomg nga addaan kadagiti lima a parte. Namudel ti calyx ken arinduyog dagiti petalo ken agmaris iti puraw nga addaan iti derosas, nalabbasit wenno morado. Dagiti estambre ket nangisit nga agraman kadagiti naraniag a kahel a bimsug a parte. Superior ti iitlogan ken ti bunga ket adu ti bukelna a kapsula.

Ekolohia 
Kaaduan dagiti kameng ti pamilia ti Melastomataceae ket mapolinar babaen ti buzz pollination, ti maysa pamay-an a ti maysa naisangayan a sebbangan ti uyokan ket makabael nga agpartuat kadagiti panagkuyegyeg a mangpalukay kadagiti polen no bistaenda dagiti sabong, ngem dagiti sabong dagiti kameng ti henero ti Axinaea ket addaan kadagiti naiduma a parte iti estambreda ken polinaren babaen dagiti billit. Saan nga agpataud dagitoy a sabong iti nektar, ngem mapabussog dagiti parte ken aglaon iti adu nga asukar, ken kaykayat a kankanen dagiti billit. No gaw-aten ken purosen dagiti billit ti bimsug a parte iti sippitna, mapilit a maiparuar ti angin babaen ti bassit nga abut, a mangawit iti puyot iti polen a maisanglad iti rupa ken tengnged ti billit. No mangan dagiti billit kadagiti sabali a sabong, maiyakar ti polen. Sumagmamano kadagiti polen ket maisanglad iti tengnga ti sabong a mabalin a mapasamak ti bukod a polinasion. Ti sabali pay a banag a mangpaadu ti gatad ti polinasion kadagiti populasion ti kayo, ket ti aggigiddan a panagsabong. Dagiti billit ken dagiti sabong ket agkukuyogda nga agbibia ken no ti pannakadadael ti habitat ket mangpabassit ti populasion dagiti agpolinar a billit, mabalin a maungaw ti kayo, malaksid no masukatan dagiti sabali a polinador.

Dagiti nagibasaran 

affinis
Flora ti Ecuador